Hiligara

Hiligara no sambua mbanua ba Kecamatan Gunungsitoli Selatan, Kota Gunungsitoli. Kodenia ba wamatörö Indonesia 12.78.02.2011. Banua da'a tohare ia yaŵa ba dete hili, lö alaŵa sibai. Te so mato 1.000 mete yaŵa ba dete nasi. Böwö ma hada ni'oguna'ö ba Hiligara andre ba hada Öri Laraga.

Dusun ba Hiligara 

So tölu dusun si so bakha ba desa Hiligara, ya'ia da'ö Hilimböwö Badalu (mafi Dusun I), Hiligara (mafi Dusun II) ba Sarambia (mafi Dusun III). Ero sambua dusun so samösa zondrönia'ö nifotöi Kepala Dusun.

Dusun 1 

Arakhagö fefu niha ba dusun 1 desa Hiligara sohalöŵö ba danö simane sangai gitö. So ösa zi tobali sangai halöŵö ba wamareta ma zui tobali tuka, bahiza lö ato sibai. Ia da'a ba dusun 1 so 13 omo. Ba ato göi ndraono matua sibohou ebua, no lafili möi mangarato. Ba ginötö iada'a ba so zangalui soguna ya'ia da'ö mogao kara, sambau lala wangalui me no sa'ae irugi manö moto. Töi mbanua ba dusun 1 andre, ya'ia Hilimböwö Badalu. Ba zi sara ewali ba mbanua andre, fefu arakhagö sifatalifusö, oi so gamakhaita.

Ba dusun andre göi so lulu nidanö Nazura ba Osala. Luaha Nidanö Nazura andre aekhu sitou ba Nidanö Miga, i'ötö lala ba Zahöndrö ahatö dandra kilo si-9. Simanö göi nidanö Gosala, luahania aekhu ba Nidanö Miga, i'ötö lala ba mbanua Hilimböwö Osala. Ahatö ba da'ö so nifotöi Omo Nama Uco, soroi ba dusun 1 ba no göi irai tobali ia kepala desa, fatua lö awu'a isaŵa zinga lala ba Hilimböwö Osala.

Ba dusun andre lö sekola ma puskesmas. Fefu ndraonao sigide-ide möi ba SD Inpres 075023 Delafiga Si'e me da'ö zahatö, ma zui möi ira ba SD Ombölata. Na sekolah SMP sahatö, ba ya'ia ba SMP Lölömboli, SMP Masyarakat Damai, ma zui SMP 1 si so ba Duhemberua, desa Hiligodu Ombölata.

Dusun 2 

Fangalui fa'auri zowanua ba dusun 2 no ma'ifu to'ese moroi ba dusun 1. Baero zohalöŵö ba danö, ato ira göi zi no tobali fagaŵe. Tenga ha da'ö, so ösa zanunö sinunö Li Niha, no oi la'ila niha si so ba Danö Niha. Ba Dusun 2 andre, töi mbanuania Hiligara, bada'ö so mbanua sebua, si fatu'a si sa ba Hiliwa'ele sofeta ba mbalö zoroso si'e. Iada'a no fatu'a lala sebua ofeta sitou ba Ndelafiga. Sikhala mbanuania, lö alaŵa sibai hili, ba zi sara ewali, alo'o sibai, ba dozi ewali niha ba mbanua da'a, no te'oli gara tou ba newali. Fefu niha mbanua ba dusun 2, lakhamö-khamö sitou gosali BNKP ba Gombölata Seminari, lö nasa sitefasindro gosali ba da'ö.

Dusun 3 

Simane ba dusun 2 tenga sa'ae ha sohalöŵö ba danö niha, bahiza ato zi no tobali fagaŵe ba sogale.

Hiligolu 

So sambua nahia si so ba zuzu hili ba Hiligara andre ya'ia Hiligolu si so ba Dusun 1. Namöi niha Dusun 1 ba gosali ba BNKP Petrus Ombölata Seminari ma zui na möi ira ba harimbale ba Lölömboli (fatua lö si fatu'a lala nifalemba aspal) ba latörö niha Hiligolu andre. Hiligolu andre ba no irai tobali nahia wa'owulo ma nahia wangosara ndra salaŵa mbanua ba ira balugu ba ginötö Balugu Tumba'ana'a Harefa ba Nonozitoli ba Balugu Tumba'ana'a Zebua ba Nononamölö ba mböröta ndöfi 1600. Ba Hiligolu andre lalau mangosara ba wamasindro sambua Organisasi Kesatuan Perang nifotöi Öri Do me alua wasuwöta Niharaya (töi mafi si so ba mbolokha nidanö Idanoi) ba Nihayöu si so ba mbolokha Tuhemberua.

Si faola ba desa Hiligara 

Ahatö ba Dusun I ma ba mbanua Hilimböwö Badalu, fahatö desa Madula, gametahö Hilimböwö Osala. Ba Dusun II faola khönia Hiliwa'ele si fao ba desa Hiligodu Ombölata, ba Dusun III faola ba desa Fadoro ba Ombölata Seminari.

Tandra Danö Hiligara ba Gambara Danö 

Fetaro desa Hiligara ba gambara danö ya'ia da'ö: 1.214989 (Lintang), 97.618726 (Bujur).

Soguna ba Zato

Lala sebua 

No tehaogö lala sebua sofeta ba Hiligara i'otarai ba Ndrekha banua si fetaro ba Gombölata Seminari, sofeta ba danö lafa dusun II Desa Hiligara. Lö sawai, moroi tou bangai lala, awena onderlagh, na sanörö Sarambia fetaro fatua lö larugi Wadoro, ba no baga ofeta miyomo ba Hiligara ba fatu'a, sisa ba Ndrelafiga (Delafiga) ba mbalö zoroso Nidanö Zi'e, desa Hiligodu-Ombölata, tola itörö moto sanörö Hiliwa'ele. Fetaro ba dusun I, ba mbanua Hilimböwö Badalu, ha'irugi mbalö nomo latalu'i lewatö na ta'otarai danö lafa. I'otarai mbalö nomo ofeta ba mbalö nomo sahatö ba Hilimböwö Osala Desa Madula, awena Onderlagh ba no labörötaigö lahaogö ba mbaŵa si Öfa döfi 2021. Ono mbanua ba Dusun I, la döna-döna zazi bapa Wali Kota Gunungsitoli. Me moguna sibai lala sebua andre ba wanolo ono mbanua ba wombambaya ngawalö halöŵö si ero ma'ökhö.

Lewatö Zato 
Ba Dusun 1 so sambua lewatö zato nahiania ahatö ba mbolokha nifotöi tanö lafa. Na so zahuwa moroi ba Hilimböwö Badalu ba latanö (lako'o) ba lewatö andre. Na la'otarai moroi ba Dusun 1 numalö ba Danö Lafa ba fatua lö murugi lewatö ba ba da'ö so naha wogao-gao kara.

Potensi Desa

Ebolo Mbolokha Kabu 
Banua Hiligara andre sindruhunia oya zitobali lala wondrou'ö ba wangeheta moroi ba wa'anumana nono mbanua. Sambua ua wa ebolo sibai bolokha mbenua sitobali nahia ba wananö sinumbua simane tanömö gö. Ero omo ba Hiligara a'oi so kabu hafea khöra. Ba hiza i, hafea sauri ba kabu-kabu tenga moroi ba danömö si baga, hafea sauri samösa moroi ba mbua hafea satoru moroi ba hafea satua. Börö da'ö, hafea sauri samösa, tenga nitanö, na ebua ba lö hadöi oya i'a'asogö gitö.

Kara 
Töinia manö 'hiligara', hili soya kara. Me no ambö sa'ae gitö ba hafea, inönö me asese sibai moteu, ba ato niha mbanua ba Hiligara si so fangalui moroi ba wogai gitö ba lalau ira ba wogao kara. Ahatö lewatö zato fatua lö tarugi Danölafa na ta'otarai Dusu 1 ba so hili-hili soya kara. Ato niha mbanua moroi ba Dusu 1, me lö fangalui, lalau mogao kara. La'owuloi gara nikhaora ba lafa'anö sakubi-sakubi. Me no moguna sibai gara andre me oya wamokai lala ma mamatu'a lala misa ba ato zowöli.

Töi Zalaŵa 
No sa'ae asese tefalali zi möi kepala desa ba Hiligara.

 Ama Rosi Lase
 Töngöni Lase (Ama Uco Lase)
 Sawatö Lase (Ama Sudirman Lase), Sekretaris: Talisökhi Lase
 Bezisökhi Lase (Ama Lestari)

Umbu 

Kategori:Desa ba Danö Niha